## Educació fa el sorteig de les inicials que desempataran en el procés d’admissió del pròxim curs 2025-2026

*** Les inicials MM del primer cognom i SA del segon cognom resoldran els possibles empats en la baremació
* El sorteig s’ha fet en la seu de la Conselleria en un acte públic**

La Conselleria d’Educació, Cultura, Universitats i Ocupació ha procedit este dimarts al sorteig de les inicials del primer i segon cognom que, en cas d’empat en la baremació del procés d’admissió per al pròxim curs 2025-2026, resoldran estos casos.

D’esta manera, després de la baremació oportuna, els empats que, si és el cas, es produïsquen, es dirimiran aplicant successivament la major puntuació obtinguda en els criteris, segons l’orde indicat en la normativa. Si, així i tot, continua havent-hi un empat entre l’alumnat participant, s’ordenarà la llista alfabèticament, a partir d’estes inicials: MM per al primer cognom i SA per al segon. En el cas que l’alumnat participant no tinga un segon cognom, es considerarà que este comença per AA.

El sorteig de les lletres dels cognoms per a resoldre els possibles empats en el procés d’admissió de l’alumnat per al pròxim curs 2025-2026 en els centres d’Infantil, Primària, ESO i Batxillerat i en centres d’Educació Especial s’ha celebrat este dimarts en acte públic en la seu de la Conselleria d’Educació, Cultura, Universitats i Ocupació.

La presentació de sol·licituds per a les places durant la fase ordinària en l’etapa d’Infantil i Primària es realitzarà del 6 al 14 de maig, i en Secundària Obligatòria i Batxillerat serà del 15 al 23 de maig a través de la web [adminova.gva.es](http://adminova.gva.es/).

Fecha: 15/04/2025